**ด่วนที่สุด** สำนักงานการปฏิรูปที่ดินเพื่อเกษตรกรรม



ที่ กษ ๑๒๐๔/ว ๑๔๓๗ ถนนราชดำเนินนอก กรุงเทพฯ ๑๐๒๐๐

 ๒๙ ธันวาคม ๒๕๖๐

เรื่อง กฎกระทรวงกำหนดหลักเกณฑ์ วิธีการ และเงื่อนไขในการขอและการพิจารณาให้ความยินยอมหรืออนุญาตให้ใช้ที่ดินในเขตปฏิรูปที่ดิน พ.ศ. ๒๕๖๐

เรียน ผู้ว่าราชการจังหวัด

สิ่งที่ส่งมาด้วย ๑. กฎกระทรวงกำหนดหลักเกณฑ์ วิธีการ และเงื่อนไขในการขอและการพิจารณาให้ความยินยอมหรือ

 อนุญาตให้ใช้ที่ดินในเขตปฏิรูปที่ดิน พ.ศ. ๒๕๖๐ ให้ไว้ ณ วันที่ ๒๖ ธันวาคม พ.ศ. ๒๕๖๐

๒. แผนผังกฎกระทรวงกำหนดหลักเกณฑ์ วิธีการ และเงื่อนไขในการขอและการพิจารณา

 ให้ความยินยอมหรืออนุญาตให้ใช้ที่ดินในเขตปฏิรูปที่ดิน พ.ศ. ๒๕๖๐

ด้วย รัฐมนตรีว่าการกระทรวงเกษตรและสหกรณ์ได้อาศัยอำนาจตามคำสั่งหัวหน้าคณะรักษา ความสงบแห่งชาติ ที่ ๓๑/๒๕๖๐ เรื่อง การใช้ที่ดินเพื่อเกษตรกรรมตามกฎหมายว่าด้วยการปฏิรูปที่ดิน เพื่อเกษตรกรรมให้เกิดประโยชน์สูงสุดแก่เกษตรกรและประโยชน์สาธารณะของประเทศ สั่ง ณ วันที่ ๒๓ มิถุนายน พ.ศ. ๒๕๖๐ ข้อ ๑ วรรคสอง ประกอบข้อ ๙ วรรคหนึ่ง ออกกฎกระทรวงกำหนดหลักเกณฑ์ วิธีการ และเงื่อนไขในการขอและการพิจารณาให้ความยินยอมหรืออนุญาตให้ใช้ที่ดินในเขตปฏิรูปที่ดิน พ.ศ. ๒๕๖๐ ให้ไว้ ณ วันที่ ๒๖ ธันวาคม พ.ศ. ๒๕๖๐

สำนักงานการปฏิรูปที่ดินเพื่อเกษตรกรรม (ส.ป.ก.) จึงขอจัดส่งกฎกระทรวงกำหนดหลักเกณฑ์ วิธีการ และเงื่อนไขในการขอและการพิจารณาให้ความยินยอมหรืออนุญาตให้ใช้ที่ดินในเขตปฏิรูปที่ดิน พ.ศ. ๒๕๖๐พร้อมแผนผังกรอบแนวทางการดำเนินงานตามกฎกระทรวงฉบับดังกล่าวโดยสังเขป มายังผู้ว่าราชการจังหวัด เพื่อทราบและมอบหมายให้สำนักงานการปฏิรูปที่ดินจังหวัด (ส.ป.ก.จังหวัด) เตรียมความพร้อมในการปฏิบัติงานภายใต้คำสั่งหัวหน้าคณะรักษาความสงบแห่งชาติ ที่ ๓๑/๒๕๖๐ และกฎกระทรวงดังกล่าวต่อไป รายละเอียดปรากฏตามสิ่งที่ส่งมาด้วย ๑ และ ๒

อนึ่ง สำหรับระเบียบตามข้อ ๑ วรรคสาม แห่งคำสั่งหัวหน้าคณะรักษาความสงบแห่งชาติ ที่ ๓๑/๒๕๖๐ นั้น ขณะนี้อยู่ระหว่างการดำเนินการเพื่อนำเสนอประธานกรรมการปฏิรูปที่ดินเพื่อเกษตรกรรมลงนามและประกาศในราชกิจจานุเบกษา ผลความคืบหน้าเป็นประการใด ส.ป.ก. จะแจ้งให้ทราบอีกครั้งหนึ่ง

 จึงเรียนมาเพื่อโปรดพิจารณา

 ขอแสดงความนับถือ

 สุรจิตต์ อินทรชิต

 สำนักกฎหมาย เลขาธิการสำนักงานการปฏิรูปที่ดินเพื่อเกษตรกรรม

โทร./โทรสาร ๐-๒๒๘๑-๒๙๐๔